2020 Any Carmelina Sánchez – Cutillas - el Diari online\nInici Territori cultural 2020 Any Carmelina Sánchez – Cutillas\nper Alicia Coscollano Masip 21/02/2020 21/02/2020\nL’Acadèmia Valenciana de la Llengua ha declarat ha declarat el 2020 com a any Carmelina Sánchez- Cutillas. És un bon moment per a recordar aquesta escriptora que finalment té un merescut reconeixent institucional\nCarmelina Sánchez-Cutillas i Martínez del Romero neix circumstancialment a Madrid el 1927, i després d’una curta estada a Barcelona viu la seua infantesa entre València i Altea (Marina Baixa), ciutat que després seria l’escenari d’alguns dels seus llibres més celebrats. Estudia Filosofia i Lletres a la Universitat de València i un cop finalitzats els estudis comença a col·laborar en la secció cultural del diari Levante, amb articles d’història i literatura medieval. Pertany a la generació de poetes valencianes de postguerra, juntament amb Maria Ibars, Matilde Llòria o Maria Beneyto. En el seu vessant poètic destaquen els reculls Un món rebel (1964), Conjugació en primera persona (1969), Els jeroglífics i la pedra de Rosetta (1976) i Llibre d’amic i amada (1980). Tots ells suposen un esdeveniment remarcable dins la poesia feta al País Valencià durant els últims anys del franquisme i de la transició.\nTot aquest prestigi poètic es veu una mica eclipsat per l’èxit de la novel·la Matèria de Bretanya (1976), guanyadora l’any 1975 del premi Octubre-Andròmina de narrativa, convocat per l’editorial Tres i Quatre.\nCarmelina Sánchez-Cutillas va morir a València l’any 2009.\nAl començament dels anys 70 del segle passat, malgrat que ja hi havia en marxa un moviment de recuperació cívica i cultural bastant important, el camp de la novel·la era pràcticament un desert. És per això que els organitzadors dels Premis Octubre decideixen convocar un premi de novel·la en català, exclusivament per a escriptors valencians, el premi Andròmina. L’any 1973 s’atorga el primer premi a Amadeu Fabregat amb una novel·la titulada Assaig d’aproximació a Falles folles fetes foc, aquesta novel·la va ser, sobretot, una mena de manifest i testimoniatge generacional, responia a l’esperit dels joves contagiats de la revolta del Maig del 68. La novel·la era de caràcter experimental. Es donava la paradoxa que s’experimentava amb un gènere que encara no existia.\nLes coses canvien en edicions successives, l’any 1974 guanya Joan F. Mira amb Els cucs de seda, el 1975 Carmelina Sánchez – Cutillas amb Matèria de Bretanya i el 1976 Isa Tròlec amb Ramona Rosbif – que es va fer molt famosa a Benicarló per qüestions extraliteràries -. Tres llibres que van servir per a crear un públic lector, i que segurament van ser els primers que van llegir en la nostra llengua molts valencians que avui han superat els cinquanta anys.\nMatèria de Bretanya, és sens dubte, la que millor ha superat el pas del temps. La novel·la reconstrueix el món de la infantesa de l’autora al poble d’Altea. Està centrada en un temps anterior a la guerra, en els anys trenta, vistos per una nena. No és, per això, una novel·la de ficció estrictament parlant, sinó un aplec de records transfigurats. Hi ha en l’autora una voluntat d’estil, de treballar la seua “matèria”. El secret de la bellesa del llibre es troba en la distància literària entre els fets viscuts per una xiqueta acomodada de La Marina, i la memòria que té l’autora que s’identifica amb la nena que fou i el seu petit món.\nCarmelina va trobar el to just d’una paraula que es sosté amb naturalitat en la veu de la seua protagonista. Des del present que separa l’autora del seu paradís perdut, activa la seua memòria i la repunta en un estil que il·lumina. Aquest món passat, transcrit amb una escriptura màgica i transparent, encisa el lector.\nEl mes de maig de 1985 Carmelina Sánchez – Cutillas va estar a Benicarló participant en una taula rodona juntament amb Isabel – Clara Simó i Margarida Aritzeta que portava per títol “Dona i literatura”. Si faig referència a aquella vetlada entranyable que vam viure els membres de l’Associació Cultural “Alambor” amb aquestes tres extraordinàries escriptores, de la que algun dia potser contaré algunes anècdotes, és perquè quan li vaig donar a signar el poemari Els jeroglífics i la pedra de Rosetta, es va mostrar molt pagada d’haver escrit aquest llibre. Es tracta d’una col·lecció de vint – i – vuit poemes en prosa que recorren la mitologia jueva, musulmana i egípcia per desenvolupar una concepció de l’amor i la sexualitat, entesos des de la perspectiva del conflicte entre el concret i l’abstracte, fortament marcada per les nocions de crim, angoixa i culpa, amb una vaga esperança de redempció com a rerefons cohesionador.\nMalgrat l’èxit que va suposar Matèria de Bretanya, no va publicar cap novel·la més. A partir de 1980 guarda silenci. Fins i tot va arribar un moment que ens vam oblidar d’ella. Josep Piera arran de la seua mort va escriure un article en El País, on es preguntava per les causes del silenci de Carmelina, on deia: “Jo, de lluny i d’oïda, n’he sentit dir i contar unes quantes de personals, però crec que se’n trobarien d’altres de compartibles, com l’ambient enrarit i poc propici a la creativitat literària – i encara menys amb l’etiqueta de català, poc abans segell de civisme i de modernitat – que s’instal·là a València a mesura que la transició democràtica avançava. En poc temps, el calcetí de disseny es girà i ens mostrà les pròpies misèries pels carrers la nit del 23 – F. (…) Els temps havien canviat. La nova escena civil i política, també. I igualment les fantasies primaverals d’una generació. La nostra primavera valenciana va ser més semblant a la de Praga que no a la de París. I moltes veus van preferir callar (o mirar i callar) des d’aleshores. Per unes raons comprensibles, i per unes altres de més interessades; fins i tot per desraons, o per supervivències.” Pot ser en les paraules de Piera estarien les raons del silenci de Carmelina Sánchez – Cutillas, no ho sabem. Esperem, però, que la decisió de l’Acadèmia Valenciana de la Llengua servisca per a posar una altra vegada d’actualitat una figura cabdal de la nostra literatura.\nIntercanvi cultural d’alumnes de Normandia amb els de...\n10 años de teatro en Afanías\nLa Banda de Benicarló al Teatre Principal d’Alacant\nEl Mucbe de Benicarló dedica una mostra a...


Deixàvem el carrer de la Força... - Endrets - Geografia Literària dels Països Catalans\nDeixàvem el carrer de la Força...\nObra:Girona, un llibre de records (p. 113-114)\nIndret:Portal de Sobreportes\nDeixàvem el carrer de la Força a l'esquerra i pel portal de Sobreportes enfilàvem la Baixada del Rei Don Martí. El portal de Sobreportes, que correspon a una de les entrades del perímetre romà, és un dels / llocs més impressionants de la Girona vella i travessa una muralla antiguíssima, car els seus carreus bàsics són ciclopis. L'obertura té, a banda i banda, dues torres rodones, dos cilindres de pedra espessa i concentrada, d'una greu, obscura serietat feudal, unides per un arc de canó sota del qual s'esmuny el passatge fent un pla inclinat brusc. Per la llum de l'arc, es veu, a l'esquerra, l'absis de la col·legiata de Sant Feliu i a la dreta l'església de Sant Lluc i el mur del convent de monges caputxines de clausura.\nAl fons de la Baixada del Rei Don Martí hi ha un pilot de cases miserables, rònegues, amb aquell formigueig humà del barri de Sant Pere. El conjunt, tocat sempre d'ombra, d'una densitat aclaparadora, té la força obscura, una mica melangiosa, de les grans construccions dels segles religiosos.\nLes torres del portal treuen el ventre fora la porta, baixada avall, i això fa que siguin molt acostades i semblin engranades amb les corbes de l'absis de Sant Feliu. Des d'algun punt del carrer, agafant les corbes de refiló, es veuen les concavitats com si es toquessin, de tal manera que hom sembla trobar-se davant d'un joc de cilindres que roden sobre si mateixos. Si hom lliga la perspectiva d'aquestes formes amb la torre que fa l'angle alterós dels claustres de la catedral, la il·lusió de trobar-se entre unes debanadores de pedra, que giren, verticals, és completa. És l'estampa típica dels donjons feudals.


Telefónica, Pimec i la Cambra de Barcelona aposten per acompanyar les pimes en la transformació digital\nHo han afirmat durant la sessió 'Claus, reptes i oportunitats de la digitalització', emmarcada a la jornada de Digitalització Pimes, organitzada per Telefónica i celebrada aquest dilluns a la torre Diagonal One de Barcelona.\nTelefónica avança en la digitalització de la seva xarxa tancant 59 centrals de coure a Catalunya\nA Barcelona es trobaven 33 d’aquestes centrals, 10 a Tarragona, 8 a Girona i 8 a Lleida. Amb aquest procés Telefónica avança en la digitalització i en el compromís mediambiental estratègic d’emissions netes zero pel 2025.\nPalau-saverdera, Garriguella i Sant Martí Vell Són les últimes poblacions gironines on Telefónica ha installat fibra òptica i se sumen a una llista de municipis que la companyia també ha connectat en els darrers mesos amb aquesta tecnologia\nTelefónica i universitats creen el Lab Creativitat 360 per a projectes audiovisuals\nEl laboratori començarà el seu camí al febrer de 2020.\nTelefónica ven fins a un 40% de Telxius a KKR\nDesprés de la transacció, Telefónica seguirà sent el principal client de Telxius, en concret en les seves activitats d'infraestructures de torres i cable | La venda s'ha realitzat per 1.275.000.\nJosé Luís Gómez Navarro serà el nou director de comunicació de Telefónica\nNavarro ocuparà el càrrec a partir del proper mes de gener i en substitució de Marisa Navas, que deixa el seu càrrec després de 16 anys a la companyia.\nEl Dia Internacional del Voluntariat Telefònica mobilitzarà 600 treballadors de la companyia a Catalunya\nHo faran a través de 14 projectes, desenvolupats en col·laboració amb entitats com SEO/Birdlife, Ajuda a la Infància sense Recursos (Ais) i la Fundació Finistrelles.\nTelefónica inverteix 18 milions a reforçar la xarxa mòbil de 134 municipis catalans\nEl reforç, que arriba a la majoria de poblacions costaneres i algunes interiors, millora la qualitat del servei de veu i dades mòbils.\nAquesta xifra ha suposat un 56,9% menys que el 2015, quan van guanyar 1.802 milions.\nAquests són els 12 criminals més buscats del Regne Unit i que es tem que viuen a Espanya\nDemanen presó per a un professor de filosofia de Lleida per presumptes abusos a una exalumna


La CUP Girona critica que es reforci el sistema de contenidors al Barri Vell i al Mercadal, en comptes d’apostar per la recollida selectiva porta a porta. La formació independentista veu en el nou sistema una motivació bàsicament “estètica” per part de l’equip de govern, i critica que es perpetuï el model de contenidors en comptes d’apostar per mecanismes alternatius\nLa CUP de Girona s'ha posicionat al voltant del nou sistema de recollida de residus al barri del Mercadal i al Barri Vell, que s'ha començat a implantar aquesta setmana. La formació creu que la nova aposta no significa cap avenç remarcable perquè segueix el mateix patró del sistema que s’aplica a la resta de la ciutat, i lamenta que s’hagi perdut l’oportunitat d’implantar una prova pilot de recollida selectiva porta a porta.\nIgualment la CUP ha criticat que la motivació de l’equip de govern a l’hora de dissenyar el canvi hagi estat bàsicament estètica, i que no s’hagi tingut en compte la necessitat urgent que hi ha a la ciutat de canviar el model de gestió de residus. Per la CUP, doncs, els nous cubells són simplement una adaptació del sistema de contenidors vigent a la resta de la ciutat, i ha lamentat que aquesta aposta perpetuï un sistema de recollida que segons el seu parer és “desfasat i insostenible”.\nSegons la formació, amb el sistema implantat difícilment s’assoliran els nivells de reciclatge desitjables, que el 2012 es situaven tot just al 36,6% de mitjana al conjunt de la ciutat. La CUP també s’ha mostrat crítica per la periodicitat establerta en la recollida de les diferents fraccions. Segons el grup, el fet que el rebuig es reculli diàriament –a diferència d’altres tipus de residus, que es recullen amb menys freqüència–, dificulta enormement l’augment dels nivells de reciclatge.\nLa CUP fa temps que defensa la necessitat d’implementar una prova pilot de recollida selectiva porta a porta, i considera que amb el nou sistema al Barri Vell i al Mercadal s’ha perdut una oportunitat d’or per avançar en aquesta línia. Cal recordar que sistema porta a porta permet assolir uns nivells de reciclatge que arriben al 85% i ja s’està aplicant a municipis de la comarca com Celrà o Vilablareix. Finalment, la CUP ha posat de manifest la manca de corresponsabilització amb la ciutadania a l’hora d’establir el nou sistema i la distribució dels diferents punts de recollida.\nVídeo de la campanya ‘Girona Residu Zero’\nAprofitant el Dia Mundial del Medi Ambient, celebrat ahir 5 de juny, es va fer públic a les xarxes socials el vídeo de la campanya ‘Girona Residu Zero’, que sota el títol ‘La merda de mai acabar’ explica amb humor i pedagogia els dèficits de l’actual model de gestió de residus. Aquesta iniciativa promoguda per la CUP pretén conscienciar la població gironina de la necessitat d’un canvi de model, i pressionar l’administració perquè apliqui nous sistemes més eficients i sostenibles de gestió de residus.


El pati descobert: El basquisme a Catalunya\nTornem-hi amb el sant error de considerar iniciativa internacionalista un partit basquista. Us n'heu llegit el manifest pels Països Catalans? jo us recomano que ho feu, a iniciativaintenacionalista.org, l'apartat dels PPCC. I veureu que de tot el programa, només hi ha un punt que toca als bascos: la drogació de la llei de partits.\nQuè la majoria dels vots vindran d'allà? d'acord. Però aleshores també podríem estar considerant UPyD un partit madrileny, més q res perquè el diputat que té a les corts espanyoles va sortir d'allà...\n4 de juny de 2009, a les 16:11\nJo també crec que en feu una lectura equivocada al dir que és un partit basc. Només cal veure que és una coalició de diversos partits d'esquerra independentista de diverses nacions de l'estat i més aviat anti-sistema i de persones que s'hi han sumat a títol individual.\nD'acord que el suport principal seran els mateixos que votaven Herri Batasuna, però això no vol dir que sigui un partit basc. És lògic que sigui allà on tingui més vots, perquè és on hi ha més arrelada una esquerra independentista d'aquestes característiques i que a més al trobar-se il·legalitzada no es pot presentar. En la llista, la majoria no són bascos. El número 3 mateix és català i va dir que si treguéssin representació aquesta s'hauria de repartir temporalment entre els representants de les diverses nacions.\n4 de juny de 2009, a les 17:57\nJo crec que sí que poden treure un bon resultat perquè estic veient molta mobilització, cartells per tot arreu, etc... Hi ha un nucli petit però molt actiu que els dóna suport. No crec que es pugui comparar el resultat amb el de les CUP, perquè aquestes no es van presentar en la majoria de poblacions del país, a més que unes municipals són molt diferents.\nCrec que poden atreure el vot de moltes persones amb ganes d'escopir a la cara de l'estat i dels polítics en general i que saben que aquesta és la millor opció de fer-ho, molt més que l'abstenció o el vot nul.\n4 de juny de 2009, a les 18:05\nD'acord. Probablement teniu raó. Ara bé, el partit és vist així per bona part de la població que no es molesta de llegir el seu programa electoral. En tot cas, no sé en clau de què es farà el vot cap a aquest partit des de Catalunya. De fet, com veieu, desconec força el partit (i encara més el paper que tindrà), per això m'ha semblat interessant plasmar el debat.\n4 de juny de 2009, a les 18:07\nNo estic gens d'acord en considerar basquític el vot per II-SP. Com a catalana "catalanocèntrica", no he trobat cap partit que defensi els meus interessos, de manera que el meu vot hagués estat en blanc o no hagués votat. Ara bé, ha aparegut una candidatura que, independentment del seu origen, té com a missió defendre un dret bàsic que està essent censurat a l'estat espanyol. Potser els PPCC no patim aquests atacs però l'òrgan que els exerceix també ens gestiona a nosaltres, de manera que votar II-SP és, al cap i a la fi, autodefensa. I de totes maneres, encara que estiguéssim fora de l'abast d'aquest estat que practica la pseudodemocràcia, seguiria votant un partit que es rebela contra la violació d'un dret que no pas donant suport a gent que no té cap mena de paraula, per molt catalana que sigui.\n4 de juny de 2009, a les 18:08\nII sería un micropartido más sino fuera por la polémica y los apoyos recibidos. A nivel de cartelería esta muy presente en las calles de Barcelona, por lo que pienso que sí, que movilizará una suma de voto independentista insatisfecho y de outsaiders que normalmente se quedan en casa, tipo oyentes de "radio pika". Serán la sorpresa y postulo 21.531 votos en el Principado.\nPosats a especular, una cosa divertida i que resulta gratis, jo sóc dels que penso que aquest partit que dieu serà o no serà un partit basquista (això ara és secundari) però el gruix dels seus vots els recollirà a Euskadi que és on hi té la clientela. A Catalunya no farà res, aquí traurà molts més vots UPyD que molt em temo donarà la gran sorpresa, ja que recolliran molt vot emprenyat de PP i PSOE. És el que em diu el meu nas.\n4 de juny de 2009, a les 20:49\nA mi no em sembla secundari que II siga basc o no. No és una candidatura basca, res més lluny de la realitat. Hi ha més de 10 catalans i cap basc, és una fal·lacia afirmar això i per molt que puga parèixer una afirmació inocent o desinteressada estic convençu de que no és així.\nEl problema no és que la societat diga o pense que II és basca, el problema que alguns alimenteu aquests bulos i aquestes mentides.\nNo sóc ningú per qüestionar que escrius al teu bloc, però et recomane que a l'hora d'escriure ho faces amb rigor i informacions contrastades. No em val llançar la pedra i després dir que no ho saps o que és irrellevant.\nMiquel, no sé quines intuïcions tens tu, però jo que em moc per la zona del Camp de Tarragona, tot just avui he vist els dos primers cartells de UPyD. Dos cartells petits a la Rambla de Tarragona, al costat d'una vintena d'II. De Ciudadanos n'he vist dos a Tarragona i dos o tres a Reus. Res més. No he vist res més d'UPyD, en canvi d'II, a més de cartells per tot arreu i enganxines, m'han donat una mena de diari de propaganda. Mentre que a II, els tribunals els van fer la publicitat gratuïta, d'UPyD no n'he sentit absolutament res. Diria que la grandíssima majoria de catalans no saben ni qui són. Dubto que puguin treure un bon resultat a Catalunya. Crec que serà similar al que poguessin treure a les últimes espanyoles, que no sé quin va ser, però va ser molt baix, potser menys i tot que el de Ciudadanos, que ja va ser dolent.\nTot això ho veurem diumenge, però no crec que aquests facin res a Catalunya. Si divideixen el vot més ultra-colonialista, encara faran bé i tot. I si II aconsegueix algun resultat important, sens dubte, bona part del mèrit el poden donar als tribunals espanyols.\n4 de juny de 2009, a les 21:39\nAviam, el concepte d'utilitat és relatiu. Tu consideres que el teu vot s'ha de basar en el què dius. Endavant. Jo no faig judicis de valors. Fes el què vulguis.\nAnònim, jo crec que no en traurà massa, de vots.\nMiquel, potser sí que recollirà els vots d'UPyD. Sí que és cert que l'abstenció els pot afavorir, perquè em dóna la sensació que tenen una "gent" molt mobilitzada.\nAnònim, posats a demanar rigor, firma els comentaris. Tens raó. M'hauria d'haver informat més del partit. Demano perdó. I sí, desgraciadament la societat alimenta "bulos". Els mitjans de comunicació, suposadament neutrals, també (avui al migdia he sentit que el tractaven de partit basquista). En tot cas, fes-te la pregunta: no seria apropiat l'anàlisi si el partit només fos de matriu basca? No estaríem parlant del mateix? Tan diferent és aquest partit de l'esquerra independentista basca?\nHome del sac, com deia abans, és un votant mobilitzat. Jo no descarto tampoc cap sorpresa.\n4 de juny de 2009, a les 22:07\nEn referència a l'Anònim valencià, dir que l'opinió del qui posteja no és, de cap de les maneres, l'opinió de la resta del grup -o almenys no la de tots. De fet, aquest post ha nascut, en gran mesura, per les discussions al voltant d'aquest tema entre dos membres del grup i jo mateix.\nEn aquest sentit doncs estic content de veure que els arguments basquistes han estat majoritàriament desacreditats, cosa per altra banda que es pot fer simplement mirant a la pàgina web de la candidatura... a més a més, perquè en una d'aquestes discussions s'havien arribat a donar arguments "molt xungos" en contra de la candidatura!\nEstimat Toni, per una vegada m'hauràs de donar una miqueta la raó...;)\nHaha. Ahir a la nit m'ho vaig estar mirant i, a nivell teòric, no se'l pot considerar com a tal. Teniu raó. Ara bé, a efectes pràctics, i sense voler dir que l'opinió fa la cosa, la gent el considera com a tal. En tot cas, el leitmotiv del post no és pas aquest: jo volia posar sobre la taula si realment tindria molts o pocs vots a Catalunya. I de moment només us esteu posant amb la superfície del nom i no en el fons de la qüestió!\n5 de juny de 2009, a les 10:16\nLlegint la teva resposta veig que ahir potser no em vaig explicar prou be o no em vas entendre. Jo no deia "que recollirà els vots d'UPyD" sinó justament el contrari, és a dir que UPyD recollirà els vots d'altres partits i per això potser donarà la campanada. En altres paraules, aquesta vegada em temo que el vot emprenyat anirà a UPyD. En fi, demà passat sortirem de dubtes.\nI sobre els comentaris anònims rebuts al blog et puc donar la meva recepta: jo no els he contestat mai però tampoc els elimino, i avui en dia ja no en rebo quasi cap. I no es tracta de res relacionat amb la privacitat, que cadascú administra a la seva manera. Tampoc costa tant signar com a Carlota encara que el teu nom sigui Casimir. Qualsevol cosa abans de l’anònim.\n5 de juny de 2009, a les 10:40\nMiquel, gràcies per la recomanació. A mi si són anònims però intenten entrar en el debat, realment m'és igual. Només molesta que demani rigor una persona que no s'identifica.\n5 de juny de 2009, a les 10:57\na) UPyD ho té molt fàcil per millorar els resultats a catalunya. Només va tenir +/-5000 vots. No arribarà als registres de C's. A la resta de l'Estat, sí recollirà el vot de l'emprenyat de dretes.\nb) II pot recollir el vot de l'emprenyat d'esquerres, dels batasuns i batasuns/antisistema de la resta de l'estat. Veurem quants. Crec que a Catalunya estarà entre els 20.000 i els 30.000.\nc) Les CUP "llegiran" (crec) els resultats, i els d'IzAn per determinar si es presenten o no a les autonòmiques. Crec que en una entrevista Garganté, ve a dir alguna cosa com "veure quants som". Hi haurà qui voti II, no pensant en Batasuna, sinó per animar a les CUP a presentar-se.\nd) Les CUP van treure alguns centenars de vota a Andalusia en les passades europees\ne)Uns 1000 vots de II a Casa nostra pertanyen a Lluita Internacionalista que els dóna suport.\n5 de juny de 2009, a les 12:48\nUpyD, obtindrà, entre 20.000 i 40.000 vots. No puc afinar més.\nC's, entre 20.000 i 30.000 també.\nveure'm perquè els carbasses s'hi juguen molt\nIzan, vora els 20.000 igual que el PACMA.\nAu, ja he fet les travesses.\nPer cert cap enquesta dóna als nois magenta un resultat superior a l'1 % en unes generals a catalunya. No sé pel que fa a les europees\n5 de juny de 2009, a les 13:04\nVols dir Pratxanda que UPyD pot treure tants vots a Catalunya? Jo per la zona del Camp de Tarragona no els he vist per enlloc i crec que gairebé ningú els coneix... no sé si a Barcelona... Suposo que els que escolten la COPE i llegeixen el Mundo els deuen conèixer, però la resta...\nEm penso que si treuen tants vots voldrà dir que Ciudadanos estan sota mínims... potser els votants de Ciudadanos que encara els queden després de no sé quantes escissions, es passen a UPyD pensant en fer vot útil perquè poden treure un eurodiputat.\nDiumenge ho veurem. Em sembla que més que treure vots els partits que tenen més suport, tindran bons resultats els que els aconsegueixin mobilitzar, per això amb una participació tant baixa, són possibles algunes sorpreses... ja veurem. Jo com que considero que votar és fonamental, gairebé un deure amb el país, de mobilitzat ja ho estic sempre. Tapant-me el nas més o menys però sempre voto.\nQui són aquests de IzAn que anomenes???\n5 de juny de 2009, a les 13:52\nEp! doncs la meva travessa tira cap amunt: jo crec que II poden aconseguir passar dels 30.000 vots. Aposto per 35.000!!\nI aquests d'IzAn són Izquierda Anticapitalista; es tracta d'un partit format a l'entorn de revola global, amb bastant d'element neotrotskista; tenint present que II pot captar molt del vot d'extrema esquerra, dubto que arribin massa lluny... de fet fins i tot han sortit alguns manifestos que demanaven a IzAn que, ateses les circumstàncies, que retiressin la candidatura. No cal dir que han passat de tot!\nOstres, i jo crec que tireu molt amunt per UPyD. Penseu que C's va treure fa 3 anys el vot de persones desencantades amb la política (recordeu que deien allò de "una nova manera de fer política") i que els atreia el discurs de la "igualdad y libertad". A UPyD se'ls veu massa el llistó ultraespanyolista (el seu anunci comença: "si crees que por encima de todo está la unidad de España") i jo no sé fins a quin punt pot arribar a captar tant de vot. Sobretot tenint present que el PP ja ha fet de la lluita en contra de la "imposició del català" un cavall de batalla d'aquesta campanya. Jo aposto per 25.000 C's i 15.000 UPyD.\n5 de juny de 2009, a les 14:36\nSóc l'anònim que ha causat tant de rebuig.\n- "Anònim, posats a demanar rigor, firma els comentaris."\nQue tindrà que veure una cosa amb l'altra? Si no els signe és perquè no tinc compte de blogger i perquè no ens coneguem i per tant és irrellevant qui som tu i jo, allò important és el que diguem.\n- "Tens raó. M'hauria d'haver informat més del partit. Demano perdó. I sí, desgraciadament la societat alimenta "bulos". Els mitjans de comunicació, suposadament neutrals, també (avui al migdia he sentit que el tractaven de partit basquista"\nSimplement demanava eixa rectificació, no et costaria gens editar el post per cert.\n- "En tot cas, fes-te la pregunta: no seria apropiat l'anàlisi si el partit només fos de matriu basca? No estaríem parlant del mateix? Tan diferent és aquest partit de l'esquerra independentista basca?"\nJa m'estranyava a mi tanta humiltat, no has sigut capaç de reconèixer l'errada sense un "però" o un "en tot cas". Si t'hi fixes ho fas a la majoria de comentaris.\nÒbviament si el partit no és de matriu basca no podem fer el mateix anàlisi ja que estàs analitzant el "basquisme a Catalunya" i per tant parteixes d'un error. És un fet evident que molta gent que votarà II (perquè és independentista catalana o de corriente roja o ves a saber tú per què) no ha votat altres voltes a HB, HE, etc. Aquest partit és diferent a l'esquerra independentista basca perquè no representa solament a l'esquerra independentista basca. No és un vot en clau de solidaritat internacional sinó un vot a una candidatura que podem sentir com a nostra. Per mi la diferència és substancial.\n6 de juny de 2009, a les 1:47\nSi? Si tant d'anàlisi saps, fem una cosa. Quan acabin les eleccions, agafa l'enquesta postelectoral i analitza el perfil d'uns i altres. A veure qui té raó. Mentrestant no facis volar coloms.\n6 de juny de 2009, a les 8:23\nAnàlisi és femení. La anàlisi. Tanta anàlisi.\nÉs només un incís. No sóc cap dels que fa parlat fins ara.\n6 de juny de 2009, a les 15:21\nDels que ha parlat vols dir oi?\n6 de juny de 2009, a les 17:31\nSí, vull dir això; mercès. Tanmateix però li ha mancat una coma.\n"Dels que ha parlat vols dir, oi?"\n8 de juny de 2009, a les 0:36\n8 de juny de 2009, a les 14:34


Els partits independentistes aprovaran aquest dimecres la reforma del reglament del Parlament.\nJxSí i la CUP tenen previst registrar la llei del referèndum de l'1 d'octubre aquest divendres o dilluns que ve al Parlament, han explicat afuentes dels grups.\nEn virtut d'un acord, els dos grups van pactar registrar abans d'acabar juliol la llei del referèndum que van presentar el 4 de juliol al Parlament i al Teatre Nacional de Catalunya (TNC).\nLes negociacions per assegurar el registre de la norma el divendres o el dilluns 31 se centren en convèncer una part del PDeCAT que recela de fer-ho ara i prefereix deixar-ho per després de l'estiu, i amb això per impedir possibles impugnacions de l'Estat.\nEl president de la Generalitat, Carles Puigdemont, ha assegurat, com publica el 'Ara' en un sopar aquest dilluns amb analistes i polítics, que la llei es registrarà abans que el Parlament tanqui el període de sessions dilluns que ve.\nA més del registre de la llei del referèndum, JxSí i la CUP preveuen explicar la llei de transitorietat jurídica, una de les tres lleis de 'desconnexió', i encara està per decidir si la presentació d'aquesta norma i el registre de la de l'1- O es fan de forma simultània.\nEs preveu que la presentació de la llei de transitorietat jurídica sigui similar a la que el 4 de juliol van realitzar dos grups al Parlament, és a dir, que diputats de les dues formacions expliquin detalls de la norma a la Cambra, encara que aquest extrem encara no està tancat i depèn de la data en què s'expliqui, s'han aclarit altres fonts.\nFonts de JxSí descarten que el Parlament aprovi la llei del referèndum en aquest ple, cosa que sí que podrien fer per la via d'urgència un cop s'aprovi aquest dimecres la reforma del reglament de la Cambra.\nAixí, la llei del referèndum s'ha de registrar amb tota probabilitat entre divendres i dilluns, però no es portarà al plenari fins després de l'estiu --el Parlament tornarà a obrir les seves portes a partir del 16 d'agost i el primer ple ordinari està fixat per al 6 de setembre--.


SÍ, la COP25 també ha decebut - Regió7 :: El Diari de la Catalunya Central\nSÍ, la COP25 també ha decebut\nricard sánchez andrés 18.12.2019 | 23:56\nHauria desitjat estar equivocat, però com veia a venir va tornar a passar. Hipocresia i engany una vegada més a la cimera. Com el del lobby energètic Endesa, l'empresa més contaminant de l'Estat espanyol; Santander i BBVA, bancs dels que més han invertit en combustibles fòssils, o Volkswagen, multinacional implicada en el Dieselgate, que han fet servir l'esdeveniment per «rentar-se de verd», indignat.\nLes illes Marshall, a prop de ser empassades pel mar, i més de 350 organitzacions, han fet ressaltar la seva decepció i indignació davant d'una COP que una vegada més «s'ha doblegat als interessos de les empreses contaminants» i al «lobby dels combustibles fòssils». Mentre que aquestes grans corporacions capitalistes gaudien d'un espai privilegiat a la COP, n'eren expulsats cent activistes per protestar contra la inacció dels governs. Aquesta és la realitat d'aquestes cimeres hipòcrites. El carrer ha estat un bon termòmetre a Madrid de com la població sent l'emergència climàtica. La multitudinària manifestació de desenes de milers de persones que va omplir la seva artèria principal el 7 de desembre passat constitueix la millor resposta a les paraules buides i a la garraperia interessada amb què els governs retarden la urgent resposta a una realitat que provoca milions de morts i desplaçats, així com un maltractament sense fi al planeta.\nL'evidència que el benefici privat d'uns quants, motor de l'economia capitalista, xoca amb l'interès de la humanitat en el seu conjunt i es comença a estendre en pancartes i consignes, i anuncia, també , la necessitat urgent de trencar amb els dogmes neoliberals. En fi, una vegada més la cimera climàtica la COP25 ha decebut. Els joves, els països que més pateixen i la ciutadania mundial estan decebuts i emprenyats. Amb prou feines, i només sota la pressió de la més gran mobilització que hi ha hagut mai en una cimera climàtica, s'han mantingut els objectius de la cimera de París del 2015. Mantingut! I tot, sota el mateix llenguatge enganyós, hipòcrita, que permet «salvar la cara» a governs i multinacionals dels estats més poderosos i contaminants, mentre bastonegen el planeta sense pietat cimera rere cimera. En finalitzar la COP25 els compromisos han quedat una vegada més buits de contingut. De cimera a cimera climàtica, els governs actuen com a autòmats seguint ordres dels lobbys, ajornen prendre cap decisió important, fan cas omís al cada vegada més gran clam popular i de la ciència.\nEl motiu de fons és que el sistema no permet prendre decisions que atemptin contra els grans interessos privats. El capitalisme necessita seguir la depredació del planeta, de la natura i els éssers humans, perquè ell pugui continuar sobrevivint. No tenen humanitat ni sentit comú. I cap argument científic, dades objectives, incendis, huracans o raó humanitària els farà canviar: per sobre de tot hi ha augmentar el benefici privat. Fins i tot hipòcritament «pintant-lo de capitalisme verd».\nPerò no tot va ser negatiu en aquesta cimera. Ha estat probablement també el punt més alt de consciència ambiental de la humanitat: la gent al carrer, a la cimera social, al crit «amb aquest sistema anem al desastre», a l'aniquilació de la vida al planeta. I ja ho diuen milions de joves i no tan joves a tots els continents. Ho diuen la immensa majoria de científics. Ho diu l'ecofeminisme. Ho diuen associacions de veïns al costat dels ambientalistes. Ho diuen i, sobretot, el combaten. Però encara falta que sindicats i altres moviments populars, i també una part de la mateixa esquerra política, entrin a fons en aquesta batalla i vegin que depèn de totes perquè realment canviïn les coses. No de les hipòcrites COP del clima, on els governs dels principals estats capitalistes i imperialistes bloquegen les mesures que atempten contra «el seu desenvolupament» i el seu mercat capitalista. No es pot esperar més!


Set detinguts i cinc ferits a les protestes dels antifeixistes contra Vox | betevé\nUnes 300 persones s'han manifestat als voltants de la plaça d'Espanya per rebutjar la presència i el discurs de l'extrema dreta\nCarles Garcia | Sergio Segura | dissabte, 30 de març del 2019, a les 18.15\nLes protestes convocades per grups antifeixistes contra l’acte de l’ultradretà Vox a Barcelona han acabat amb set detinguts i cinc ferits atesos pel Servei d’Emergències Mèdiques (SEM). 300 persones, segons la Guàrdia Urbana, s’han manifestat per rebutjar la presència i els discursos del partit d’extrema dreta, que qualifiquen de “feixistes“.\nEls manifestants s’han concentrat una hora i mitja abans de l’inici de l’acte de Vox. Des d’aleshores han intentat accedir a l’avinguda de la Reina Maria Cristina, on Vox celebrava l’acte, a través de les principals vies d’accés a la plaça d’Espanya. Un fort dispositiu policial dels Mossos d’Esquadra ha evitat que els manifestants boicotegessin l’acte de la ultradreta.\nBarricades i llançament d’objectes contra els Mossos\nÉs en aquest moment quan s’han produït aldarulls als carrers. Algunes persones, la majoria encaputxades, han posat contenidors enmig del carrer de Tarragona, han muntat barricades i han llançat objectes, tanques, bengales i pedres contra els agents dels Mossos d’Esquadra, que blindaven la plaça d’Espanya per evitar que els antifeixistes es trobessin amb els simpatitzants de Vox.\nAlguns dels assistents a l’acte de Vox han accedit a l’avinguda de la Reina Maria Cristina passant entre els manifestants antifeixistes, fet que ha generat moments de tensió i que obligat a intervenir els Mossos d’Esquadra.\nLa policia catalana ha detingut sis persones: tres per agressions i tres per desordre públic. La Guàrdia Urbana n’ha detingut una altra per llançar pirotècnia al cordó policial.\nA les 19 h col·lectius antifeixistes han convocat una concentració davant de la comissaria de les Corts en suport a les persones detingudes. Una vintena de persones ha reclamat la seva llibertat i han tallat la travessera de les Corts.\nUn ferit traslladat a l’Hospital Clínic\nEl matí de manifestacions ha acabat amb cinc ferits. Una persona ha quedat en estat menys greu i ha estat traslladada a l’Hospital Clínic. Segons Europa Press, ha estat atacada per tres persones i els indicis apunten que es dirigia a l’acte de Vox. Els altres quatre ferits eren de caràcter lleu i han rebut l’alta “in situ”. Entre aquests últims ferits hi ha un agent dels Mossos d’Esquadra.\nDues hores després de l’inici de la mobilització, el col·lectiu Som Antifeixistes ha desconvocat la protesta.\nAccions de l’esquerra municipal contra la presència de Vox\nLes mobilitzacions convocades per Arran i els Comitès de Defensa de la República (CDR) no han estat les úniques fetes a la ciutat per rebutjar l’acte de l’ultradretà Vox a Barcelona. L’alcaldessa Ada Colau ha participat en un acte festiu organitzat per Women’s March Barcelona per “omplir la ciutat de vida i de color” en resposta a l’odi que, afirmen, conté el missatge de Vox.\nPer la seva banda, el PSC ha fet circular el “bus de l’amor” per contrarestar el “discurs de l’odi” de l’extrema dreta.\n— antifeixisme — manifestacions a Barcelona — Vox


Apartamenty Apartinfo Sadowa Gdańsk Polònia - Ofertes d'hotels amb els MILLORS DESCOMPTES EN LÍNIA\nlakowa 60a, Jardins Long, Gdańsk, Polònia, 80-747 - Veure al mapa\n"Super comfortable Fabulous standard Quiet Excellent kitchen..."\nBarri Jardins Long Suchanino Ciutat Vella de Gdansk Ciutat Principal Ciutat Vella de Gdansk\nConvenientment situat a Gdańsk, Apartamenty Apartinfo Sadowa és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nApartamenty Apartinfo Sadowa també ofereix moltes instal.lacions per enriquir la seva estada a Gdańsk. Per anomenar algunes de les comoditats de l'hotel, hi ha transport hotel/aeroport, habitació familiar, ascensor.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, balcó/terrassa, aparell de televisió LCD/pantalla de plasma, cuina americana, nevera a cada habitació. A més, l'oci que l'hotel ofereix assegurarà que tengui molt a fer durant el dia. Gaudeixi d'incomparable serveis i d'una localització de prestigi a Apartamenty Apartinfo Sadowa.\nL’allotjament no disposa de recepció. Podeu recollir les claus a: Chmielna 70, 80-748 Gdańsk. Cal que informeu el Apartamenty Apartinfo Sadowa de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació. En arribar, cal abonar un dipòsit de 200 PLN per si hi ha desperfectes. Aquest dipòsit es reemborsarà el dia de sortida en funció de l'estat de l'allotjament.\nTots els tipus de viatgers (56) Parelles (17) Famílies amb infants petits (21) Famílies amb infants grans (3) Grups (14)


Politica de QUALITAT | b-barcelona\nL'empresa BGC Arquitectura i Enginyeria té com a principal mercat Catalunya i Espanya. Treballem amb clients del sector públic i privat.\nL'activitat que BGC Arquitectura i Enginyeria considera conforme a la qualitat exigida, segons la Norma Internacional ISO 9001 és:\nArquitectura i Enginyeria d'instal·lacions. Projectes i direcció de obra.\nComplir amb els requisits legals, i satisfer les exigències, requisits i expectatives explícites i implícites dels nostres clients, realitzant per a això l'avaluació i aplicació d'aquests requisits.\nA partir de línies estratègiques definides en l'anàlisi de context realitzat, s'han definit els objectius de l'empresa dels quals s'han difós en tots els nivells de la nostra estructura.\nVetllar, perquè les condicions de treball siguin òptimes mitjançant l'avaluació dels riscos que poden produir-se en els processos, eliminant en el possible els mateixos i reduint els avaluats..\nDesenvolupar els programes de formació contínua per tal de millorar la qualificació dels nostres treballadors, implicant així a tot el personal en la consecució de tots els objectius establerts en el present document.\nConsolidar el procés de millora contínua en l'acompliment de totes les activitats realitzades a BGC Arquitectura i Enginyeria.\nFomentar i aconseguir un ambient motivador de tots els membres de l'empresa.\nLa Direcció de BGC Arquitectura i Enginyeria fa aquesta política accessible i la posa a la disposició dels seus clients, tots els seus empleats, proveïdors i parts interessades.\nLa Política es manté al dia mitjançant revisions periòdiques, coincidint amb les revisions del sistema per part de la Direcció, amb la finalitat que tingui en compte els canvis en les condicions de l'entorn i la informació rebuda. En aquest sentit la Direcció proporciona i proporcionarà tots els mitjans humans, tècnics i econòmics necessaris per aconseguir els objectius i metes que s'estableixin programada i periòdicament.\n- PROTECCIÓ DE DADES:\nDrets de les persones titulars de dades personals: obligació d’informar-los i d'obtenir llur consentiment de forma inequívoca.\nLes persones de les quals recollim o tenim dades, tenen un seguit de drets que han de poder exercir de forma ràpida i efectiva, i així els ho hem de facilitar: tant als formularis de recollides de dades, com als contractes, com al nostre web, els hem d’informar d’aquests drets i els hem d’indicar com i a on exercir-los, així que hi farem constar:\nDades completes del responsable del tractament de les dades personals , del seu representant (per exemple en una societat) i en el seu cas, del delegat de protecció de dades si n’hi ha. En general, com a professionals de l’arquitectura no estem legalment obligats a designar un delegat de protecció de dades (DPO) , perquè aquest només és exigible quan es tracten a gran escala certes categories de dades personals, o bé quan es fa una observació habitual i sistemàtica de dades a gran escala, supòsits que en el dia a dia dels arquitectes no es donen.\nFinalitat del tractament: en principi el més normal és que sigui la prestació de serveis contractats, la resposta a peticions d'informació i l'enviament de notícies i ofertes de serveis.\nLegitimació per al tractament: normalment serà una o totes d'aquestes causes: consentiment del titular de les dades; interès legítim o relació contractual.\nTemps de conservació: indicar el temps de conservació de les dades o la forma de determinar-lo; pot ser fins a l'acabament de la relació contractual, o fins a la revocació del consentiment, sense perjudici que normes de rang legal obliguin a conservar-les més temps (per exemple la conservació de documentació fiscal o de projectes a efectes de responsabilitat LOE)\nCessions o comunicacions de les dades a tercers: cal indicar si, apart les cessions obligatòries per llei, cedim o comuniquem les dades a tercers, per exemple gestoria o empreses d'enviaments de màrqueting o llistes de correu o gestors de correus massius com Mailchimp. Si entre les persones o entitats a qui cedim les dades hi ha qui estan localitzats fora de la Unió Europea, cal que ho indiquem expressament.\nDret a sol·licitar l’accés a les dades, la rectificació o la supressió de les dades, la limitació del tractament, l’oposició al tractament i la portabilitat de les dades, o a retirar en qualsevol moment el consentiment que s'ha prestat.\nSi la comunicació de dades és un requisit legal o contractual o un requisit necessari per subscriure un contracte, i si l’interessat està obligat a facilitar les dades i les conseqüències de no facilitar-les (per exemple: si un client no em dona o no vol que tracti les seves dades fiscals no podré complir amb el seu encàrrec)\nEl dret a presentar una reclamació davant una autoritat de control, funció competència de l’Autoritat Catalana de Protecció de Dades pel que fa a les administracions i entitats públiques catalanes, i de l’Agència Espanyola de Protecció de Dades per la resta.\nAclarir en el seu cas si existeixen decisions automatitzades, inclosa l’elaboració de perfils, i la informació sobre la lògica aplicada i les seves conseqüències. Normalment no n'hi han en el cas dels professionals de l'arquitectura.


El repte de la unitat davant les eleccions europees | Paraules Cosides\nPoc després, teníem notícies que CDC i ERC exploraven la possibilitat d’acudir a aquesta convocatòria amb l’objectiu comú de projectar a Europa la determinació de Catalunya, bé mitjançant llistes pròpies amb la proposta compartida de defensar la sobirania catalana, bé amb una llista comuna, una via que compta per endavant amb el recel d’Unió i dels calculadors d’escons disposats a demostrar amb estadístiques que no sempre les sumes sumen.\nConvé remarcar –per a aquests interloculors i també per a la resta de defensors del dret a decidir dels catalans– que l’esperit de la ciutadania del país, el reclam gens ambigu de tots els que van acudir a Barcelona l’11 de setembre de 2012 i a la Via Catalana de la darrera Diada, demana unitat. El moviment teixit per l’ANC -i pels partits, entitats i organitzacions que defensen la consulta com a eina perquè ens puguem pronunciar sobre el futur polític del nostre país- va molt més enllà de les sigles i dels programes confegits per l’ideari polític i social de cada formació. No és una qüestió de dretes, d’esquerres, de liberals, de conservadors, de progressistes ni de radicals. És, precisament, un comú denominador, potser l’únic objectiu compartit d’entre els prioritaris, perquè ni tan sols hi ha coincidència en la concepció d’aquesta Europa de buròcrates i lobbies on malgrat tot sí que estem d’acord a fer-nos sentir.\nRepetir les mobilitzacions precedents dels catalans vol dir reduir el programa a allò que ens uneix perquè ja sabem que les maneres de pensar sobre el redreçament de l’economia, la millora de l’educació, la racionalització de la sanitat, el manteniment del benestar social o la lluita contra la corrupció són diverses i a vegades contràries. Som, per tant, davant la disjuntiva de mesurar les forces d’allò que ens separa o de de sumar les d’allò que ens uneix, sigui ara a Brusel•les i, si encara és necessari, a Catalunya i a Madrid mateix més endavant. I el repte no és només per a CiU i ERC.\n1 thought on “El repte de la unitat davant les eleccions europees”\nTxell Costa said:\n3 Desembre 2013 a les 12:20 PM\nQuina il·lusió trobar enllaçat el meu blog al teu!\nEns llegim mútuament, perquè la veritat és que els teus escrits són un luxe


Masquefa surt al carrer a jugar per reivindicar el Dia Universal dels Drets de l'Infant - Notícies de l'Ajuntament de la Vila de Masquefa\nMasquefa surt al carrer a jugar per reivindicar el Dia Universal dels Drets de l’Infant\nMasquefa es va tornar a sumar, dissabte, a la commemoració del Dia Universal dels Drets de l’Infant. La convocatòria va aconseguir una bona afluència d’infants, que van participar-hi acompanyats de les seves famílies. Per primera vegada l’Ajuntament i el Centre d’Esplai Giravolt van organitzar conjuntament aquesta jornada sensibilitzadora i lúdica, que aquest any reivindicava el ‘Dret al joc i el lleure’.\nAmb el lema ‘Surt al carrer a jugar’, durant tota la tarda de dissabte es van organitzar diversos jocs i tallers a l’aire lliure. Des de les 4 i fins a les 6, els infants, acompanyats dels monitors de l’esplai i de les seves famílies, van passar una bona estona al carrer Crehueta, en el tram comprès entre la Torre dels Lleons i els estudis de Ràdio Masquefa. Principalment s’hi van fer jocs tradicionals i de carrer, com per exemple les xarranques, un tres en ratlla al terra, baldufes, el paracaigudes i un espai de dibuix i pintura per als nens més petits, entre altres activitats.\nTambé s’hi va poder veure una doble exposició sobre els Drets de l’Infant, una per als adults i un altra per als nens. Entre joc i joc, els nens i nenes de diferents grups de l’esplai van llegir el Manifest del Dia Universal dels Drets de l’Infant. Tampoc no hi va faltar un berenar per recuperar forces, gràcies a la col·laboració dels voluntaris del Club Patinatge Artístic Masquefa, que van preparar el pa amb xocolata.\nLa jornada, que era gratuïta i estava oberta a tothom, s’emmarcava en el Projecte Educatiu de Vila (PEV) de Masquefa. Aquest any, el Dia Universal dels Drets de l’Infant se celebrava simultàniament i col·lectivament a diverses localitats catalanes i reivindicava el Dret al Lleure, coincindint amb el 25è aniversari de la Declaració dels Drets dels Infants.\nCategoria: GeneralPer Ajuntament de Masquefa 26/11/2014\nAnteriorPrevious post:La previsió de pluja obliga a ajornar alguns actes de la Festa de Sant Eloi, que mantindrà les activitats a cobertSegüentNext post:Dilluns 24, Ple extraordinari amb el pressupost municipal per al 2015


Holanda al seu aire - Holanda Natural\nEnhorabona! Acaben d'entrar al millor lloc web per descobrir un país excepcional: Holanda. Els oferim un ampli ventall de propostes que els permetran acostar-se al cor d'aquest petit país tan pròxim i, malgrat això, tan desconegut.\nPoblets encantadors que encara respiren l'esplendor del segle XVII, el Segle d'Or holandès, museus interessants de totes les temàtiques, paisatges espectaculars i el contacte permanent amb la natura i la gent, per tal que puguin conèixer els holandesos: un poble encantador, amable i hospitalari tal com correspon a una gent acostumada, des de sempre, a relacionar-se amb els estrangers.\nEn aquest web hi trobaran propostes de vacances actives en llocs allunyats dels destins turístics tradicionals, aprofitant l'avantatge que ofereix l'extensa xarxa d'autopistes (gratuïtes), que permet una gran varietat d'excursions a qualsevol punt del país amb cotxe propi o de lloguer. Pòlders, dics, molins i, en general, la natura en el seu estat més pur, formaran part del paisatge diari amb el que es trobaran si han escollit alguna de les nostres propostes.\nA HolandaNatural.com no trobaran pas les propostes tradicionals d'estada a Amsterdam més alguna excursió al matí. El que nosaltres oferim els posarà en contacte amb la Holanda real, la Holanda dels holandesos. Uns llocs que nosaltres coneixem bé i que ofereixen una gran quantitat de punts d'interès, a més de gaudir d'unes infraestructures turístiques de primer nivell (hotels de qualitat, cases de vacances, cabanes de fusta, senders i carrils bici ben senyalitzats, etc.). Des d'aquests punts es pot arribar fàcilment a Amsterdam, Rotterdam, Utrecht, les províncies del nord i a les capitals de l'antiga Lliga Hanseàtica: Deventer, Apeldoorn, Arnhem, Kampen, algunes a la riba dels grans rius Ijssel, Maas i Rin.\nPer altra part, hem programat estades i rutes en altres províncies, al nord i al sud, per tal d'oferir als clients d'altres anys opcions interessants que els facilitin l'accés a altres regions més desconegudes com ara Frísia amb les illes del mar de Wadden, l'Holanda del Sud (La Haia, Rotterdam, Delft, Haarlem) o fins i tot una combinació entre el sud d'Holanda (províncies de Zeeland o Brabant) amb les joies culturals flamenques: Gant, Anvers, Lovaina o Bruges.\nNosaltres, la gent d'HolandaNatural, hem fet rutes amb bicicleta, rutes amb bicicleta i vaixell, hem dormit a les cabanes de fusta i també hem fet estades a les cases de vacances en diferents èpoques de l'any.\nNaveguin pel nostre web, llegeixin els comentaris dels nostres clients i les FAQ de cada proposta, i si encara tenen dubtes contacti'ns sense compromís. El coneixement directe dels productes que oferim ens permetrà ajudar-los a escollir l'opció que s'adapti millor a les seves necessitats per a les seves pròximes vacances. I fins i tot, a les següents: a l’apartat de les rutes amb bicicleta i vaixell ja hi poden veure les dates i disponibilitat.


Concert a l'Hospital Sant Joan de Déu\nEl divendres 23 de març hi haurà una actuació d'alumnat de pop rock dirigit pel professor Climent Lanaspa a l’Hospital Sant Joan de Déu. Serà un acte organitzat per l’Associació Ressò Musicoteràpia que realitza diferents cicles de concerts sota el nom “Músics a l’Hospital”.\nEn el seu programa expliquen que la música té poder evocador, afavoreix la imaginació i la visualització d’experiències viscudes, millora l’estat d’ànim, facilita la relaxació i promou una experiència positiva dels sentits.\nL’objectiu de la musicoteràpia a l’Hospital és oferir recursos per millorar l’estat físic, la tolerància al dolor i els tractaments mentre dura la malaltia, i potenciar habilitats emocionals, socials i educatives per contribuir al desenvolupament integral dels nens malalts i millorar l’ambient sonor de l’entorn hospitalari.\nDes d’aquí felicitem la tasca que duen a terme!


El bloc de la mami: truita de patata i pebrot\nNo em refereixo a les persones que a les pelis fan de dobles dels actors en les escenes perilloses, no, em refereixo a aquelles persones que s'han espcialitzat en un sol plat. Hi ha gent que no cuina mai, però fan un arròs boníssim o un gaspatxo espectacular. Doncs vaig coneixer el cas d'una persona que s'havia espcialitzat en la truita de patata i pebrot i li sortia precisament de pebrots! A mi el pebrot verd no em pirra precisament, és de les poques verdures que no em diuen res, però últimament l'hi vaig trobant un forat en les meves receptes. Ja sabeu que em resisteixo a deixar de menjar algun ingredient, he de trobar la manera de fer-me'l que m'agradi. En aquest cas el pebrot queda incorporat la mar de bé en aquesta truita.\nPelem les patates i les tallem fent llesques petites i primes. D'aquesta manera la patata es desfà una mica i queda ideal per ver una truita.\nPelem la ceba i la tallem a llunes petites.\nTriem el pebrot, li tallem la cua i traiem totes les llavors. Tallem el pebrot a quadrats petits.\nPosem una paella al foc amb tot el fons d'oli i quan l'oli sigui ben calent hi posem les patates. Les deixem a foc fort i els donem tombs perquè no hi hagi els mateixos trossos de patates sempre a sota. Al cap de 5 minuts hi posem la ceba i el pebrot. Anem saltant ara tots els ingredients. Al cap d'uns 7 minuts més abaixem el foc i ho tapem perquè s'estovi tot plegat.\nQuan notem tota la verdura tova ja podem apagar el foc.\nLa traiem de la paella, sense l'oli, i la salem.\nBatem els ous amb una mica de sal en un bol gran i els barregem amb la verdura.\nEn una paella que tinguem seguretat que no s'enganxa el fons, hi posen una mica d'oli de fregir les verdures. Quan sigui calent hi posem la barreja d'ous i verdura a foc mitjà. Anem remenant el fons perquè es qualli l'ou. Desenganxem els costats de la paella i quan la veiem gairebé quallada la tombem-. Posem un plat més gran que la paella a sobre i amb un cop de canell fem girar la paella de manera que la truita quedi al plat. Posem una mica més d'oli a la paella i la tornem a posar al foc. Hi posem de nou la truita per l'altre costat. La deixem ara a foc baix 5 minuts més i ja està.\nPublicat per La Mami Etiquetes de comentaris: ous, patata, pebrot


Quartum Luxury Rooms Roma Itàlia - Ofertes d'hotels amb els MILLORS DESCOMPTES EN LÍNIA\nVia Del Tritone 53, Spagna, Roma, Itàlia, 00187 - Veure al mapa\nBarri Spagna Via Veneto Navona Colosseum i Foro Romano Spagna Spagna\nMés informació sobre Quartum Luxury Rooms\nPer als viatgers què vulguin captar les imatges i els sons de Roma, Quartum Luxury Rooms és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nQuartum Luxury Rooms també ofereix moltes instal.lacions per enriquir la seva estada a Roma. Mentres estan allotjats en aquestes meravelloses instal.lacions, els clients poden gaudir de recepció 24 hores, magatzem d'equipatge, transport hotel/aeroport, lloguer de cotxes, visites turístiques.\nGaudiu de les comoditats d'alta gama com ara aire condicionat, calefacció, escriptori, mini bar, insonorització per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Amb una localització ideal i amb comoditats imbatibles, Quartum Luxury Rooms no troba competidors en cap categoria.\nPanteó - 720 m\nFòrum Romà - 1,3 km\nFontana di Trevi - 180 m\nEscalinata de la Plaça d'Espanya - 380 m\nBasílica de Sant Pere - 2,52 km\nMuseus del Vaticá - 2,43 km\nOratorio dell'Angelo Custode - 110 m\nBasilica di Sant'Andrea delle Fratte - 130 m\nPiazza di Trevi - 180 m\nChiesa di Santa Maria Odigitria al Tritone - 190 m\nMichael F. - 200 m\nPaul & Shark Yachting - 200 m


El PP ha tancat la seva seu de Cubelles | Ràdio Cubelles\nEl PP ha tancat la seva seu de Cubelles\nLa regidora Isabel Soler considera que el partit ha estat víctima d’una persecució amb pintades i actes vandàlics els últims mesos que, diu, els han portat a tancar el local. La seu estava ubicada a l'avinguda de Catalunya, a l'edifici popularment anomenat "La Piràmide".\nEntrevista a Isabel Soler (PP) al programa El Punt de Vista (enllaç)\nEn una entrevista a El Punt de Vista de Ràdio Cubelles, Isabel Soler, ha explicat els motius que els han portat a tancar el local que tenien des de feia anys a l’avinguda de Catalunya, a l’edifici conegut com la Piràmide. Segons Soler, el local ha rebut pintades i també ha parlat de "còctels molotov".\nIsabel Soler (PP) ha assegurat que amb els diners que s’estalviï el grup municipal farà trobades amb la militància del partit.\nLa portaveu del grup municipal del PP ha anunciat que fa poc temps ha deixat de viure a Cubelles i ho atribueix també a la persecució per motius polítics. Soler diu que és una situació temporal i que manté el contacte diari amb Cubelles.\nDavant d’aquests fets, la regidora del PP Isabel Soler es considera víctima d’un assetjament per les seves idees.\nEn l'entrevista dins del programa El Punt de Vista, Isabel Soler del PP també ha acusat a la regidora no adscrita Sílvia Romero de transfuguisme per participar en les juntes de treball del govern i donar suport a les seves decisions en els plens.


La Jonquera participa en un intercanvi d’experiències sobre participació ciutadana - InfoJonquera\nLa Jonquera participa en un intercanvi d’experiències sobre participació ciutadana\nEs tracta d’un projecte transfronterer impulsat pel Consell Comarcal de l’Alt Empordà\nDilluns, 4 de juny de 2018 a les 09:30h\nUna de les sessions de treball | CCAE\nL’Ajuntament de la Jonquera és una de les vuit administracions locals que estan participant en el microprojecte transfronterer Propostes per a millorar la governança local a l’Espai Català Transfronterer. Intercanvi d’experiències i coneixement en processos de participació ciutadana. Es tracta d’una iniciativa impulsada pel Consell Comarcal de l’Alt Empordà amb el suport i el finançament aconseguits en la convocatòria de subvencions de l’Eurodistricte de la Generalitat de Catalunya. I a part del mateix Consell Comarcal i de l’Ajuntament jonquerenc, també hi estan participant els Consistoris d’Argelers-sur-Mer, Arles-sur-Tech, Elne, Roses, Castelló d’Empúries, L’Escala i Vilafant.\nEl projecte té la finalitat de promoure un intercanvi de coneixement i experiències en el disseny, la dinamització, la implementació i l’avaluació de processos participatius duts a terme per ajuntaments del Departament dels Pirineus Orientals i de la comarca de l’Alt Empordà. El seu principal objectiu és generar coneixement aplicat sobre un àmbit d’intervenció de les administracions locals que ha estat poc explorat a escala transfronterera per tal compartir les estratègies de participació que es desenvolupen, els espais formals de participació, les estratègies d’empoderament de la ciutadania i les experiències d’innovació social en processos d’aquestes característiques.


CONSERVATORI DE SANT CUGAT: de març 2014\nClara del Ruste al Museu de la Música de Barcelona\nEl proper diumenge 30 de març, a les 17:30, la professora d'educació corporal del Conservatori de Sant Cugat, Clara del Ruste, presenta la seva activitat MimoMúsica al Museu de la Música de Barcelona. Es tracta d'un recorregut dramatitzat per l'interior del museu recomenat especialment al públic familiar.\nÉs una bona ocasió per descobrir aquesta important col·lecció d'instruments musicals.\nPublicat per Escola Municipal de Música Victòria dels Àngels a 16:23 Enllaços a aquest missatge\nEtiquetes de comentaris: Clara del Ruste, espectacle infantil, musicologia, professorat\nRecital de piano a l'Aula Magna\n"En aquest recital podrem viatjar des de les XX Visions Fugitives de Sergei Prokofiev, un conjunt de variades miniatures musicals, fins les XXI Mirades Furtives de Daniel Ariño, inspirades directament en les Visions de Prokofiev. Un diàleg musical a través dels segles XX i XXI en el qual anàlisi, composició i interpretació es donen la mà."\nPublicat per Joan Josep Gutiérrez Yzquierdo a 20:49 Enllaços a aquest missatge\nEtiquetes de comentaris: activitats, Ariño, concerts, piano, recitals\nPublicat per Joan Josep Gutiérrez Yzquierdo a 20:27 Enllaços a aquest missatge\nPremis Sant Cugat: intervenció musical de l'EMMVA-Conservatori de Sant Cugat\nFoto: Localpres (Cugat.cat)\nAhir es va celebrar la gala de lliurament dels Premis Ciutat de Sant Cugat 2013 al Teatre-Auditori. L'Escola Municipal Victòria dels Àngels-Conservatori de Sant Cugat hi va tenir un paper destacat en obrir la cerimònia amb una excel·lent intervenció de la Coral Conservatori que va oferir dues cançons a capella i, a continuació, l'himne de Sant Cugat amb acompanyament de l'orquestra i banda del conservatori, tots sota la direcció del mestre Raimon Romaní. Després hi van actuar "Les xandrines", l'Esbart Sant Cugat i Factoria Mascaró, que va homenatjar el company recentment traspassat, Joan Serra. Prèviament a l'acte, hi va haver algunes actuacions musicals dels nostres alumnes al Cafè-auditori.\nTambé cal destacar que, entre les persones i entitats guardonades, s'hi troba la flautista Elisabeth Franch, antiga alumna del nostre centre, que actualment porta a terme una brillant carrera concertística. L'acta atorga el premi amb aquestes paraules: "Exalumna de l'Escola Municipal de Música Victòria dels Àngels. Per una carrera professional amb trajectòria internacional. Per dur el nom de Sant Cugat arreu del món, associat a talent i excel.lència. El Premi Ciutat de Sant Cugat 2013 és per a Elisabet Franch". Carles Miró, director del conservatori, li va lliurar el premi (minut 59 del vídeo).\nVídeo íntegre de l'acte (extern)\nMiró, Franch i Conesa\nPublicat per Escola Municipal de Música Victòria dels Àngels a 11:41 Cap comentari: Enllaços a aquest missatge\nEtiquetes de comentaris: activitats, banda, Carles Miró, concert d'alumnes, coral conservatori, exalumnes, Mercè Conesa, orquestra, premis, Raimon Romaní\nConcert amb l'Arkansas State University Choirs\nEtiquetes de comentaris: activitats, Arkansas University, concert d'alumnes, coral conservatori, Romaní\nEl futur dels ensenyaments musicals a Catalunya\nL'Associació de Conservatoris de Catalunya organitza una taula rodona sobre el futur dels ensenyaments musicals a Catalunya.\nEn nom de l’Associació de Conservatoris de Catalunya, i La Fundació Conservatori del Liceu, m’adreço a vosaltres per convidar-vos el proper 30 de març, al Conservatori Superior del Liceu, ( C/ Nou de la Rambla, 88 ) de Barcelona, a les 12h del migdia a la Jornada sobre “ Quin futur té la música a Catalunya ?” .\nEn aquesta jornada comptarem amb la presència d’experts europeus, membres de l’Associació Europea de Conservatoris, els quals ens explicaran l’organització de la base dels ensenyaments musicals en els diferents països de la Unió Europea.\nDins de la mateixa jornada, hem convidat als representants dels diferents grups parlamentaris del nostre Parlament, a una Taula Rodona sobre el Futur dels ensenyaments musicals a Catalunya, doncs amb la nova llei LA LOMCE s’elimina l’obligatorietat de cursar Educació Artística en l’Educació primària i Música en l’Educació secundària, fet que pot ocasionar que un alumne/a finalitzi la seva escolarització obligatòria sense haver estudiat la matèria de música . En aquesta situació, l’Educació Musical en LA LOMCE és una opció que depèn de les Administracions Educatives Autonòmiques o dels propis centres educatius.\nPreocupats per aquesta situació, voldríem saber l’opinió dels grups parlamentaris de la Comissió d’Ensenyaments i Universitats del Parlament .\nPrestigioses investigacions educatives conclouen que els estudiants que segueixen estudis de formació musical tenen millors resultats acadèmics. Així mateix, l’educació musical és considerada base fonamental de la Competència cultural i artístic, una de les vuit competències establertes en la Recomanació de 18 de desembre de 2006 del Parlament Europeu i del Consell ( 2006/962/CE ). La UNESCO subratlla, des de 1999, l’efectivitat pedagògica de les matèries artístiques i de l’ús del pensament creatiu en la resolució de problemes. També, des del punt de vista de la neurociència i l’activitat emocional, res influeix tant en el cervell com la música, segons Stephan Koelsch ( 2011 ).\nUs enviem adjunt l’horari i desenvolupament de la jornada i esperem poder comptar amb la teva presència, us podeu inscriure a la Jornada al següent enllaç: https://docs.google.com/forms/d/1fhaF1Nykfux8SwQiKGhkUiC9VjKbsbbk7cAHOsXqj6I/viewform\nEl dia clourà amb un concert, a les 5h, a l’Auditori del Conservatori del Liceu, on actuaran els guanyadors de la fase autonòmica del Grau professional del Concurs Intercentros i els Conjunts de Metalls dels Conservatoris , dirigits per Manel Valdivieso\nPublicat per Joan Josep Gutiérrez Yzquierdo a 0:09 Enllaços a aquest missatge\nEtiquetes de comentaris: comunicat, Conservatoris de Catalunya, educació musical\nConcert d'alumnes a la residència Sant Salvador\nEl dimecres 12 de març, grups instrumentals de l'escola van oferir un petit concert a la Residència de Gent Gran Sant Salvador. El públic va gaudir de l'actuació. Moltes gràcies als intèrprets col·laboradors !!!\nEtiquetes de comentaris: activitats, concert d'alumnes, concert solidari, gent gran\nConcert dels cors de la Universitat d'Arkansas i del Conservatori de Sant Cugat a l'Aula Magna\nPublicat per Escola Municipal de Música Victòria dels Àngels a 10:33 Enllaços a aquest missatge\nEtiquetes de comentaris: activitats, Arkansas University, concert d'alumnes, coral conservatori, intercanvi\nPublicat per Escola Municipal de Música Victòria dels Àngels a 9:38 Enllaços a aquest missatge\nConcerts de primavera a l'Aula Magna a càrrec d'alumnes de Màster de l'Escola Superior de Música de Catalunya\nAvui dimecres, a les 20 hores, concert d'alumnes de l'ESMUC\nCarnaval op. 9 R. Schumann\nTalgat Kurmankulov, piano\nTrio per a violí, clarinet i piano A. Khachaturian\nAndante con dolore, molt’ espressione\nPablo Kischner, violí\nJaume Ivorra, clarinet\nPublicat per Escola Municipal de Música Victòria dels Àngels a 16:26 Enllaços a aquest missatge


Mor un ciclista a Oliva després de ser envestit per un conductor que ha donat positiu en drogues - Diari La Veu\nEscriba el número 280431\nMor un ciclista a Oliva després de ser envestit per un conductor que ha donat positiu en drogues\nEl president Ximo Puig convocarà una reunió amb Emergències i la Delegació del govern per a buscar solucions al degoteig de ciclistes morts\n11 juny 2017 01:00h\nUn ciclista ha mort a la carretera N-332 al terme municipal d'Oliva (la Safor) després d'haver sigut envestit aquest diumenge per un vehicle el conductor el qual, després d'haver-se escapolit del lloc, ha donat positiu en drogues.\nEl succés s'ha produït al voltant de les 8.00 hores del matí al Km 210,00 de la N-332, quan un turisme ha envestit un ciclista que circulava en companyia d'un altre, que ha resultat il·lés, segons fonts de l'agrupació de trànsit de la Guàrdia Civil.\nEl primer ciclista ha resultat greument ferit i ha mort poc després de ser envestit. El conductor havia fugit del lloc dels fets però posteriorment ha sigut detingut pels agents i ha donat positiu en drogues.\nCal recordar que el passat mes de maig es va produir un altre accident mortal a Oliva que va causar la mort de tres persones, dos d'elles en l'acte i una tercera uns dies després a l'hospital. La conductora implicada també va donar positiu en drogues i en alcohol.\n"El tema comença a ser urgent"\nEl president de la Generalitat, Ximo Puig, convocarà durant aquesta setmana una reunió d'urgència amb la Federació Valenciana de Ciclisme, la Delegació del Govern i els departaments autonòmics d'Emergències i Esports per a tractar la seguretat a les carreteres després dels accidents dels últims mesos en què s'han vist implicats ciclistes, segons han informat a Europa Press fonts del Consell.\nLa reunió encara no té data però tindrà lloc "al més aviat possible" per a tractar d'acabar amb aquest degoteig d'accidents, en la majoria dels casos, mortals. Està previst que la trobada tinga lloc després que torne Puig del viatge institucional a Luxemburg. "El tema comença a ser urgent", han subratllat des de Presidència.\nSegons el balanç del Ministeri d'Interior, un total de 58 ciclistes van morir a les carreteres de l'estat el 2015 i 652 van resultar hospitalitzats a conseqüència de les ferides. A més a més, els usuaris de bicicletes es van veure implicats en 7.186 accidents.\nEscriba el número 571488


Amb aquesta obra, ja clàssica, que ara es publica en català, Georges Duby rescatava el gènere biogràfic de les seues limitacions tradicionals per oferir, a través de la vida d’un cavaller dels segles xii-xiii, una panoràmica de la societat medieval i del sistema de valors en què es movia l’aristocràcia guerrera. Personatge alhora històric i heroi llegendari, Guillem el Mariscal (c. 1145-1219) va nàixer en un obscur llinatge de la noblesa anglonormanda, però com a cavaller errant i combatent al servei dels reis d’Anglaterra, aconseguí guanyar honors i ascendir socialment fins a esdevenir un dels barons més importants del regne. D’aquesta manera, el gran medievalista francès aconsegueix una brillant i apassionant reconstrucció del món de la cavalleria.\nValència: Publicacions de la Universitat de València, 2012 · Història, 127 · 166 p. · 12 x 20 cm · enquadernació convencional · ISBN 978-84-370-8834-1 · 14 €\n(Publicacions de la Universitat de València, 2009) · 288 p. · 28 €\ndigital: Dénia. La ciutat i el castell\nIvars Pérez, Josep\n(Publicacions de la Universitat de València, 2015) · 13 €\ndigital: Llibre de la Cort del Justícia de Cocentaina (1269-1290)\n(Publicacions de la Universitat de València, 2011) · 596 p. · 20 €


Taula de llum de leds portàtil format A2\nMolt fina, lleugera, brillant i resistent. Aquesta taula de llum és una meravella perquè no s'escalfa, consumeix poc, és fàcil de transportar i aguanta carros i carretes. La raó és que està feta a base de leds de baix consum Les seves mesures són 65 x 47 x 1 cm, amb una àrea il·luminada de 58 x 41 cm. El pes és de 3 kgrs.\nTaula de Llum portàtil format A2. Juguem-hi!\nPerfectes per explorar la llum i el color, l'opacitat i la transparència, per donar una volta a la quotidianitat dels objectes o donar un nou escenari a l'aprenentatge del llenguatge, les formes i l'entorn.\nTaula de Llum portàtil format A2, Ens agrada perquè...


[CNT-AIT] Piquet a l’Hotel Catalonia de carrer Còrsega durant un dinar de CiU i una reunió d’empresaris - Indymedia Barcelona\n[CNT-AIT] Piquet a l’Hotel Catalonia de carrer Còrsega durant un dinar de CiU i una reunió d’empresaris\nCorreu-e: premsa ARROBA barcelona.cnt.es (no verificat!)\t 25 nov 2014\nEn la tarda d’ahir va tenir lloc una reunió-dinar de representants de CiU, d’una banda, i directius i alts càrrecs de la cadena d’hotels Catalonia per l’altra, a l’Hotel Catalonia del carrer Còrsega de Barcelona. En aquest Hotel existeix una sèrie de problemàtiques de les quals les persones que ahir es van reunir per dinar són directament responsables. Per això, des de la CNT de Barcelona vam organitzar un piquet con tal d’explicar-li a la cara les misèries a les quals ens condemnen, alhora que intentem amargar-li el luxós dinar que es van donar al nostre compte. Amb una mica de sort a algun d’ells se l’hi va ennuegar el marisc.\nUs deixem a continuació el text que es va repartir en el qual s’expliquen els nombrosos abusos que aquesta empresa realitza contra els treballadors.\nEstem vivint moment molt durs per a la classe obrera. Les condicions laborals i socials són cada vegada pitjors. A les empreses només som números i se’ns tracta com escombraries que poden tirar quan vulguin. Mentrestant, els polítics de tota mena i els explotadors, grans,mitjans i petits, s’enriqueixen i prosperen aprofitant-se de la nostra tasca diària.\nDos clars exemples d’això són les emissores comissionistes del Taxi i el mateix HotelCatalonia, en el si estan lluitant contra les injustícies i abusos comesos contra la classe obrera les seccions de CNT Barcelona.\nD’una banda, la cadena Catalonia aplica en els seus hotels polítiques de terror i tortura, assetjant i maltractant treballadors amb traïdoria. El dolor, espant i desesperació provocats aconsegueix silenciar i sotmetre els treballadors a una brutal violació dels seus drets. Des de CNT diem No al maltractament laboral i baixes voluntàries forçades amb assetjament! No a contractes temporals fraudulents! No al no reconeixement de categories i usurpació de salaris! No a l’explotació amb jornades de treball desproporcionat davant un nombre de plantilla insuficient! Entenem que Catalonia menysprea i tira treballadors a les escombraries després d’arrabassar tota la seva dignitat. Per tant vam dir prou i vam començar la lluita.\nD’altra banda, denunciem la màfia de les comissions del taxi, que no fan sinó encarir elpreu del servei, al mateix temps que enriqueix l’hotel (o bé a alguns empleats amb els ulls grossos de l’hotel) i acaba amb el repartiment de feina de la parada hotelera. En aquesta estafa estan implicats directius d’hotels com el Catalonia, així com els polítics que miren a una altra banda sabent que incompleixen les seves pròpies normes. El cobrament de comissions en els hotels només beneficia a qui més té i perjudica qui més curra. L’hotel Catalonia del carrer Corcega treballa amb l’Emissora comissionista de “Aero City”cobrant 7 euros per cada aeroport, i altres preus segons la importància de la carrera,corrupció i màfia entre hotels Catalonia i les emissores comissionistes com Aero City.\nEn la tarda d’avui, diversos polítics del partit en el govern de Catalunya i els directius de la cadena d’Hotels Catalonia, s’han reunit, aquest cop per separat, per menjar en aquest luxósestabliment, construït i fet funcionar per la mans de la classe obrera. Per això hem decidit posar-nos a la porta de l’hotel, perquè tinguin almenys que escoltar-nos i sàpiguen que no ens callarem davant els seus abusos.\nDes de CNT Barcelona denunciem la naturalesa explotadora de l’empresariat, que s’aprofita de la nostra feina per prosperar, així com dels polítics que viuen com a paràsits de la nostra tasca diària. Cap d’aquestes figures de poder i explotació són necessàries per al desenvolupament de la vida, per tant, el nostre objectiu hauria de ser acabar amb ells com a classe, per buscar un món diferent, basat en la justícia social i la llibertat.\nContra l’explotació empresarial, contra els polítics de tota mena, contra el pagament de comissions a hotels al taxi de Barcelona, organitza’t i lluita.\nSecció CNT Hotels Catalonia\nSecció CNT Taxi de Barcelona


Compri un immoble a Barcelona: al mercat immobiliari més calent d’Europa: diu un dels lemes amb els quals Norvet Negotial SL intenta convèncer als inversors estrangers de comprar els seus apartaments.\nLa immobiliària és una representant destacada de la nova tongada d’especuladors i gentrificadors internacionals que han aterrat a Barcelona durant els últims tres a quatre anys. Des de finals del 2014, Norvet ha comprat cinc finques al Poble-sec, tres a Gràcia i sis més a altres barris de la ciutat. En aquest temps ha recorregut profusament a diferents pràctiques d’expulsió del veïnat mitjançant el desnonament invisible i el mòbing immobiliari. Així ho testifiquen els nostres veïns i veïnes que han tingut la mala sort de viure (o millor dit d’haver viscut) com llogaters a una finca que s’havia situat al punt de mira de Norvet.\nEn total contrast amb aquestes pràctiques, la pàgina web de l’empresa presenta un refinat equip humà internacional. Un equip que es dedica a seleccionar finques exclusives als barris barcelonins de moda i a reformar-les de manera exquisida, sempre respectant les seves característiques arquitectòniques. Finques que, d’aquesta manera entren en sintonia amb un estil de vida excitant d’una ciutat multicultural poblada de gent jove atractiva que es reuneix en cafès amb terrasses prenent tapas i vins mentre discuteix animadament el pla de diversió de la nit.\nPerò el marketing de Norvet no només promet un nou món feliç als compradors internacionals dels seus immobles, també ofereix una rendibilitat d’inversió de fins al 5 %, assessorament legal per estrangers, un «servei de gestió immobiliària permanent», també anomenat property managment, que eximeix a l’inversor de qualsevol preocupació pel seu immoble autènticament mediterrani, un tracte personal més enllà del lliurament de les claus, facilitats de finançament… I com a cirereta del pastís la tramitació de la Golden Visa que dona permís de residència a qualsevol estranger que faci una inversió immobiliària superior a 500.000 €, distribuïda entre un o diversos immobles.\nL’única cosa que no encaixa amb l’enlluernador món norvetià és la realitat als nostres barris.


L'alcalde de Figueres posa condicions al traspàs de titularitat de l'antiga N-II - Diari de Girona\nL'alcalde de Figueres posa condicions al traspàs de titularitat de l'antiga N-II\nJordi Masquef considera que Foment hauria d'executar la construcció de la segona rotonda que havia projectat a l'entrada Nord abans de recepcionar la via · L'Estat s'havia compromès a cedir-ne la gestió a l'Ajuntament un cop acabada la plaça del Sol\nanna font figueres 24.01.2019 | 00:31\nFigueres espera el traspàs de titularitat de l'avinguda Salvador Dalí –l'antiga N-II en la trama urbana– des que es va inaugurar la rotonda de la plaça del Sol l'agost del 2017. Ara, però, l'alcalde Jordi Masquef es mostra contrari a aquesta recepció «fins que l'Estat no compleixi els compromisos pendents amb l'antiga N-II». Masquef es refereix a la construcció d'una segona rotonda a tocar del carrer Tramuntana i en el tram més elevat de l'avinguda Salvador Dalí.\nEl Ministeri de Foment fa deu anys que té pendent aquest segon giratori. El projecte es va redactar el 2010 però el 2014 es va acabar descartant. Foment va comunicar a l'aleshores alcaldessa, Marta Felip, que només executaria la infraestructura de la plaça del Sol i que, un cop enllestida es podria canviar la titularitat de la via.\nAra, però, l'alcalde Jordi Masquef vol que Foment compleixi amb la literalitat de l'acord, malgrat que això suposi un possible enrocament dels tràmits perquè la ciutat assumeixi la via com a pròpia.\n«Recepcionar l'N-IIa comporta unes càrregues molt importants per a l'Ajuntament de Figueres i entenc que l'altra part no ha acabat de complir amb la literalitat de l'acord en el qual es va arribar», diu el batlle.\nL'antiga carretera nacional, actualment convertida en l'avinguda Salvador Dalí, és l'eix més llarg de la ciutat i un dels principals. Des que va finalitzar la intervenció a la plaça del Sol, la iniciativa està en mans de l'Ajuntament de Figueres. L'Estat es va comprometre a cedir la titularitat de la travessia en trama urbana de l'N-IIa a l'Ajuntament. L'aleshores subdelegat de l'Estat a la província, Juan Manuel Sánchez-Bustamante (PP), assegurava que el compromís de Foment es mantenia inamovible i que instava l'Ajuntament que fes el primer pas: que el ple n'aprovés la sol·licitud.\nEn els darrers mesos, l'exalcaldessa Marta Felip havia dit en nombroses ocasions que els tècnics de l'Ajuntament i els de l'Estat estaven treballant per procedir a aquest traspàs.\nDelimitació dels serveis\nS'estava treballant per delimitar els serveis soterrats per tal que quedi clara la responsabilitat de cadascuna de les parts. La previsió era que una vegada aquests treballs s'haguessin enllestit, el govern municipal portaria la sol·licitud de traspàs al ple i el compromís de l'Estat era que acceptaria la decisió del plenari.\nTot i això, Masquef recorda que el govern espanyol no ha complert tots els acords a què havia arribat amb l'Ajuntament de Figueres. «Hem de recepcionar-la havent complert només una part de les promeses?», es pregunta l'actual batlle. «La rotonda de la plaça del Sol s'agraeix perquè ha millorat molt el trànsit però falta una altra rotonda», insisteix Masquef. La voluntat per assumir-ne la gestió per part de l'Ajuntament de Figueres era la de resodlre els punts negres en la circulació.


Des d'Anticapitalistes volem fer públic el nostre suport a la vaga indefinida de les treballadores de Nissan des del passat 4 de maig i a la seva lluita contra el tancament de les fàbriques de Zona Franca, Montcada i Reixac i Sant Andreu de la Barca, així com animar a col·laborar amb la seva caixa de resistència. També volem dirigir aquesta solidaritat a totes les persones treballadores que indirectament poden ser abocades a l'atur per la multinacional. En el neoliberalisme les grans empreses han fragmentat les plantilles a través de l'externalització. És un mecanisme doblement funcional pel capital: augmentar els seus beneficis i dificultar l'organització sindical, però aquest conflicte per mantenir llocs de feina dignes és de les 25.000 famílies treballadores amenaçades en un futur immediat.\nConsiderem que la lluita contra el tancament de Nissan va més enllà d'un conflicte a una empresa puntual - d'una mida considerable - i el seu resultat és de gran importància per al conjunt de la classe treballadora per les problemàtiques que exemplifica:\nPrimer, el pla de l'Aliança Renault-Nissan-Mitsubishi d'acomiadar milers de treballadores d'arreu del món forma part d'una ofensiva patronal de reestructuració global del sector de l'automòbil, com per exemple els 20.000 acomiadaments anunciats per la multinacional Continental. Es tracta d'un sector insostenible social i ecològicament i que arrossega una forta crisi de rendibilitat pels capitalistes. L'automòbil està dominat per un grapat d'empreses multimilionàries que volen mantenir els seus beneficis a costa d'augmentar l'explotació i destruir llocs de feina. Només a Catalunya, la Generalitat ha calculat que estarien en risc 40.000 llocs de feina - una tercera part del total - amb el pas al cotxe elèctric. Avui mirem de front la crisi terminal de Nissan, però ens hem de preparar i avançar a noves ofensives patronals a les empreses que es dediquen a la producció de components o a SEAT.\nEl model que s'ha seguit fins al moment per fer front a la crisi d'aquest sector - i d'altres similars com les mines de carbó - és ineficaç i un fracàs social, econòmic i ecològic. Les grans empreses han rebut tota classe de subvencions públiques directes i indirectes a fons perdut i beneficis fiscals. A més, han forçat la pèrdua de drets laborals de les plantilles amb la promesa de noves càrregues de treball i el xantatge constant de les deslocalitzacions. Aquesta dinàmica ha anat erosionant el poder dels sindicats a través de la competició entre les diferents fàbriques i accentuant la dependència de la societat del capritx de les direccions de les multinacionals. Després de dècades de transferir diners públics cap a butxaques privades les empreses acaben tancant i darrere seu només queda misèria perquè no s'han planificat alternatives d'ocupació reals. Amb aquestes falses reconversions les necessitats socials mai es contemplen i l'economia queda totalment al marge de la democràcia.\nEns trobem a l'inici d'un nou episodi de crisi capitalista de dimensions enormes que ja està suposant un increment de la duresa de la lluita de classes. En aquest context, els acomiadaments i les deslocalitzacions són una de les vies de les classes dominants de fer-nos pagar la factura i així continuar amb l'enorme transferència de riquesa de baix cap a dalt i la seva concentració en poques mans. El debilitament d'un teixit industrial ja minvat suposa posar fi als escassos llocs de feina estables. Així mateix, cada nova deslocalització es tradueix en més dependència econòmica de la nefasta triada finances-turisme-construcció que domina el règim d'acumulació i produeix massivament precarietat. L'anticapitalisme i el conjunt dels moviments necessitem acabar amb el xantatge de l'atur i la precarietat com a condició imprescindible per recompondre la posició de força de la classe treballadora a la societat. Una derrota a Nissan seria un cop dur per les 25.000 persones afectades i també de cara als segurament imminents conflictes contra acomiadaments a altres empreses. En canvi, una victòria trenca el "no hi ha alternatives" i pot ser un punt d'inflexió.\nLa crisi ecològica ens apressa a reorganitzar ja les formes de produir i consumir per acabar el més ràpid possible amb les emissions de gasos contaminants, reduir la despesa energètica o frenar la pèrdua de biodiversitat, entre altres qüestions. Òbviament els combustibles fòssils i l'ús dels cotxes privats han de quedar enrere per garantir vides dignes. Tot i així, si no volem que la gent treballadora sigui qui surt perjudicada de les transformacions necessàries, sectors com el de l'automòbil han de jugar un paper clau en la lluita per una transició ecològica justa. Ho poden fer tant per les seves experiències de lluita obrera com per la seva qualificació professional, que pot permetre afrontar els canvis dràstics que necessitem en la mobilitat. No podem deixar per més endavant exigir una mutació dels llocs de feina, orientant l'activitat cap a sectors nets com la producció de transport col·lectiu, components per les energies renovables i un volum limitat de cotxes elèctrics.\nPer aquests motius, considerem que és una necessitat socialitzar el conflicte de Nissan, és a dir, donar suport actiu a la lluita de les treballadores i pressionar la multinacional i a les Administracions Públiques per totes les vies necessàries. En aquest sentit, ens posem a disposició de la plantilla de Nissan i les encoratgem a no defallir malgrat l'actitud arrogant de la multinacional. A la vegada cal lligar aquesta vaga amb reivindicacions útils pel conjunt de la classe treballadora: exigir normatives contra totes les deslocalitzacions i polítiques de redistribució radical de la riquesa per una sortida de la crisi amb els nostres interessos al centre.\nLa contundència de l'agressió de la direcció de Nissan fa obligatòria una pregunta: com guanyar aquesta lluita? Per desgràcia sembla que les discussions sobre nacionalitzacions d'empreses només es plantegen en moments de fallida de les empreses privades en lloc de com a part d'una planificació industrial i econòmica. De totes maneres, considerem que la sortida és l'expropiació sense indemnització de Nissan, més que justificada pels milions rebuts en subvencions i per l'objectiu de protegir els llocs de feina.\nAquest control públic i la reconversió de la seva producció amb criteris socials i ecològics pot ser un recurs valuós per començar un pla industrial de transició ecològica de tot el sector de l'automoció. Aquest procés de futur per Nissan ha d'estar liderat per les mateixes treballadores fomentant l'autogestió i amb participació democràtica del conjunt de la societat. És cert que posar en marxa un model socialment útil, sostenible i rendible de producció necessitarà una injecció d'inversió pública notable. També és cert que no és un camí fàcil, però és l'única alternativa a l'alçada dels problemes existents i que ens deixa en millors condicions per afrontar els reptes que venen.


LLAR – CurósEspigulé\nAssegurem qualsevol tipus d'habitatge: pis, casa aparellada o xalet, tant si el seu us és principal, com segona residència o destinat a lloguer.\nEns agrada adaptar l’assegurança a les necessitats específiques de l’habitatge, és per aquest motiu que creiem convenient venir a veure la teva casa per tenir una visió exacta del risc que assegurem.\nVetllem per tenir el millor producte del mercat.\nTreballem per incorporar les últimes novetats als nostres productes de la llar.\nNo treballem amb reparadors de les companyies asseguradores, per tant, en cas de sinistre, podràs escollir el teu de confiança.\nCoberts al 100%\nCapital mínim de 600.000€


Alsina i Garrido veuen dos partits diferents - Empordà\nAlsina i Garrido veuen dos partits diferents\nLlagostera (11 punts) i Olot (9) tanquen el 2020 separats, només, per dos punts a la classificació\nbruno martin. girona 21.12.2020 | 06:30\nEl gol de David Garcia a les acaballes d'un intens derbi va donar un punt al Llagostera i en va fer perdre dos a l'Olot. Els dos entrenadors, malgrat acabar amb diferents regusts de boca, valoraven l'1-1 final de manera positiva. «L'empat el teníem. Per sort després de marcar-nos en el 90 hem pogut reaccionar ràpidament. Mai no ens donem per vençuts. Estic molt content perquè portàvem una setmana amb molt de desgast físic i el repartiment de punts fa justícia», explicava el blaugrana Oriol Alsina. Per la seva banda, Raúl Garrido deia sortir «amb una sensació positiva tot i el gol que hem rebut al final del partit. La diana no pot amagar el gran partit que hem fet, sens dubte hem estat mereixedors de la victòria». Amb aquest empat, un i altre equip tanquen el 2020 puntuant.\nNo obstant això, els dos combinats gironins de Segona B ocupen posicions diferents a la classificació. 11 punts són els que té un Llagostera que a partir del nou any podrà centrar-se únicament en la Lliga després d'haver de jugar partits entre setmana durant més d'un mes degut a la Copa Federació i la Copa del Rei. «És important anar de vacances en la posició que estem. Ens trobem molt a prop de les posicions de dalt però també de les de baix. Considero que hem d'estar orgullosos i valorar la classificació perquè som un equip humil i modest. Ara podrem descansar i centrar-nos en la Lliga», confessava Alsina. L'Olot, en canvi, i amb un inici irregular, es troba en posicions de descens amb 9 punts. «Estem en clara recuperació i crec que això és la millor notícia que podem rebre. Avui (ahir) volia guanyar però no ho podem controlar tot», deia Raúl Garrido.


Iglesias: «Són presos polítics perquè se'ls acusava de delictes amb càrrega política» | NacióDigital\nper Victor Rodrigo , 7 de gener de 2020 a les 22:41 |\nEl secretari general de Podem i futur vicepresident del govern espanyol, Pablo Iglesias, ha valorat la investidura de Pedro Sánchez en la seva primera entrevista després d'aconseguir els vots per revalidar la presidència del líder socialista. Iglesias també ha esmentat parts de l'acord arribat amb Esquerra Republicana de Catalunya (ERC) sobre la mesa de diàleg entre els governs català i espanyol, a més d'incidir en els canvis laborals i socials que s'abordaran des del nou executiu de La Moncloa. Aquestes són les frases més destacades d'Iglesias en la conversa a El Intermedio, el programa de La Sexta.\n- "El govern ha de posar-se a treballar per aconseguir sumar pactes amb les altres forces polítiques".\n- "Crec que es possible en el marc de la Constitució que finalment es pugui preguntar a la gent de Catalunya sobre temàtiques que es parlin a la taula de diàleg". "Crec que la judicialització no ha de ser el camí", sobre el futur d'una consulta a Catalunya.\n- "Tots haurem de cedir. Nosaltres ja ho estem fent i Esquerra Republicana també ho haurà de fer. Les lleis seran el límit de qualsevol acord però que després tothom posi les seves idees sobre la taula. Finalment el que es decideixi que ho voti la gent a Catalunya", sobre la taula de diàleg entre ERC i el PSOE.\n- "A Espanya, els estatuts d'autonomia es voten a les comunitats autònomes corresponents. També hi ha forces que consideren que un canvi a la Constitució s'hauria de votar a tot el conjunt de la ciutadania espanyola", sobre una futura consulta a Catalunya.\n- "Els delictes pels quals els acusaven tenen càrrega política. El comportament dels presos polítics és al·liè al dret? Evidentment que no. La pregunta és, la judicialització política ha ajudat a la imatge espanyola? El que passa a Catalunya no ho resoldran els jutges, ho resoldrem els polítics. Crec que les seves idees se les han de combatre políticament i que a més, podem negociar i podem posar-nos d'acord, per gestionar una cosa que ha crispat molt al nostre país". Així ha valorat Iglesias la terminologia de si són presos polítics o no.\n- "Hem negociat un programa econòmic molt moderat pensant en Europa. Sabem que hi ha límits. En aquest país s'ha fet pagar la crisi a la classe treballadora. Apretarem el cinturó a la gent de més amunt, no robarem i aplicarem la Constitució en els seus articles més socials", sobre les mesures econòmiques que duien al programa electoral.\n- "La meva major por és decepcionar. Crec que val la pena arriscar-se, per poder estar a l'hora de prendre les decisions. Qui no s'arrisca no és capaç de canviar les coses", sobre la fragilitat dels pactes arran d'un govern en minoria simple.\n- "Les dones d'aquest país demanen una reforma del Codi Penal per determinar que només sí és sí", sobre la primera mesura que li agradaria que el govern espanyol apliqués arran de la nova legislatura.\n- "Clar que el ministeri d'Universitats haurà de limitar els preus de les matrícules i fer polítiques per ajudar als estudiants", sobre una altra de les primeres mesures que vol implementar el govern espanyol.\n- "Què trenca Espanya? La desigualtat. Els desnonaments. Que hi hagi certes persones que no paguen els seus impostos. Que trenca Espanya territorialment? Doncs la fractura entre el territori rural i les ciutats. S'obliden els problemes de l'Espanya buidada. Per a evitar el trencament d'Espanya s'han d'aplicar els articles socials de la Constitució", sobre si el nou executiu "trenca Espanya" tal i com afirmen els partits de la dreta.\n- "A la dreta el primer que li hem de demanar és educació. També han d'entendre que ells no només representen a Espanya. Tots els diputats representen una part part d'Espanya. [...] La crispació que busca la dreta és la falta de diàleg".\n- "Jo tinc una relació personal bona amb Felip. Sóc republicà. A Espanya, el que s'associa amb el republicanisme té valors fraternals millors que la monarquia. Això ho he dit aquest matí, la dreta fa més mal a la monarquia que els demés. Amb cada "Viva el Rey" aconsegueixen que la gent associï la monarquia a la dreta i a Vox i això no pot anar-li bé", sobre si es mantindrà republicà en el nou govern espanyol.\nPolítica, Catalunya, Estatut d'Autonomia, Congrés dels Diputats, Gabriel Rufián, ERC, Podem, PSOE, govern espanyol, Pedro Sánchez, El Intermedio, Pablo Iglesias\nSom republicans sense guillotines\nPer remigio III el 8 de gener de 2020 a les 12:46\nAquest personatge està tornant al que tots pensàvem d'ell. Era cert i necessari que, Sánchez, comprenguera que amb Podem tindria els vots d'esquerra que, representava sobre qualsevol altre partit. Ara a confiar sense aclucar els ulls. Vull pensar que el futur s'obri enfront de la ciutadania i la democràcia real. Som i volem ser republicans, però sense guillotines.


Inauguració de la nova Oficina d'Informació Turística • La Roca Village\nNova Oficina d'Informació Turística\nAquest dijous 30 juliol de 2015 hem inaugurat la nostra nova Oficina d'Informació Turística, mitjançant un nou concepte que integra el format virtual per promocionar el territori. La creació d'aquest espai ha estat fruit de l'acord entre La Roca Village, l'Agència Catalana de Turisme i la Diputació de Barcelona. El conseller d'Empresa i Ocupació de la Generalitat de Catalunya, Felip Puig, juntament amb el diputat de la Diputació de Barcelona, Ramon Riera; l'alcalde de La Roca del Vallès, Albert Gil; i Elena Foguet, directora de negoci de Value Retail, ha inaugurat la nova oficina.\nL’HOSPITALITAT COM A VALOR DIFERENCIAL\nL'Oficina d'Informació Turística ofereix als nostres visitants tots els serveis de La Roca Village, enfocats a oferir una experiència de compres única a tots els públics. Els clients poden gaudir de serveis com el Hands-free Shopping, que permet fer les compres sense necessitat de carregar amb les bosses durant tota la seva estada; servei de transport exclusiu amb rutes des de Barcelona i la Costa Brava, Shopping Express® Tour; wi-fi gratuït, sala d'oració multiconfessional, servei de Personal Shopper, pàrquing VIP, staff multilingüe, espai per a famílies i una àmplia gamma de restaurants i cafès adaptats a les necessitats de tots els públics (cuina catalana i espanyola, oriental, italiana, americana i continental).\nLa Roca Village es converteix en el primer espai privat en tenir un punt d'informació d'aquestes característiques. L'oficina disposa de monitors d'autoconsulta, que permeten accedir a la informació de Catalunya.com (Agència Catalana de Turisme) i “Barcelona és molt més” (Diputació de Barcelona). A més, proporciona informació sobre productes que ofereix el territori, com el turisme termal, el Montseny o l’arquitectura modernista del Vallès. Així mateix, els visitants poden obtenir informació sobre els hotels i atraccions turístiques del territori com, per exemple, el Circuit de Catalunya.


La Santa Espina by guestb0d898 955 views\nJ'aimerais (i would like) by aliga 599 views\nGenocidi by aliga 1036 views\nPer uns ulls by aliga 429 views\nOda a espanya by aliga 1263 views\nA felip quint by aliga 620 views\nHola !very nice and small birds\n1. El saltiró de la cardina El saltiró de la cardina\n2. Pageseta moreneta, vull cantar-te una cançó …\n3. Pageseta moreneta, vull cantar-te una cançó …\n22. Pageseta moreneta, vull cantar-te una cançó, vull dir-te d’una vegada que també t’estimo jo. Com es mimen i s’estimen per les branques els ocells ¿ per què no hem d’amanyagar-nos tu i jo com fan ells ? Ah !, ¿ no sents com refila la cardina que en el riu s’enyora tota sola ? El company volgut de ploma fina ha alçat el vol de cara al sol i no ha tornat i a cercar-lo ella ha volat. Ja de retorn el gai ocell refila entre les fulles; fent saltirons va la femella, amb ell l’ocell la té. La, la, la, la, la. Per què has trigat aixi ? Què manca al niu, de nostre amor l’encís ?, i ell li respon: Ocella, petita i bella, seguim a saltirons, de nostres il.lusions, l’estrella. I tot saltironant per la verdor canta l’amor. La, la, la, la, la. Veig, pageseta, que et tornes roja; tos ulls em diuen ben clar que sí, com l’ocella a son ocell tu m’estimaràs a mi. De tos llavis un petó voldria jo, tu m’has pres amb tos ulls negres el meu cor. Ets ma vida, ets ma joia i mon tresor; com el cant de la cardina, el nostre cant serà dolç serà amorós i triomfant Sardana: El saltiró de la cardina Lletra: J. M. Francés Música: V. Bou Canta: Salomé Imatge: Internet [email_address]